open-index/open-wikipedia-markdown huggingface dataset:
Κώστας Βικελίδης

Ο **Κώστας Βικελίδης** (22 Ιουνίου 1905 - 28 Οκτωβρίου 1984) ήταν Έλληνας ποδοσφαιριστής.

Γεννήθηκε το 1905 στην Θεσσαλονίκη και απεβίωσε το 1984. Έπαιξε ποδόσφαιρο στον Άρη από το 1919 έως το 1940. Σπούδασε στην Οδοντιατρική Σχολή της Αθήνας.

Μετά το τέλος της καριέρας του, διετέλεσε προπονητής σε πολλές ομάδες, ενώ ήταν και πρόεδρος του Άρη την περίοδο 1967-1969. Επίσης, διετέλεσε και δημοτικός σύμβουλος στον Δήμο Θεσσαλονίκης.

Ο Κώστας Βικελίδης είχε άλλα 8 αδέλφια, από τα οποία τα 5 ήταν επίσης αθλητές του Άρη. Έπαιξε σε 9 αγώνες με την εθνική Ελλάδας.

## Πηγές
**Αθλητικός Σύλλογος Άρης 1914-2004* Κέντρο ιστορίας Θεσσαλονίκης, Θεσσαλονίκη 2004, ISBN 960-87344-8-7
**Άρης 1914-2002*, Άγγελος Καριπίδης
**Η Ιστορία του Άρη* Κωνσταντίνος Ίντος,TYPOFFSET.

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άρη Θεσσαλονίκης
Κατηγορία:Προπονητές ποδοσφαίρου Άρη Θεσσαλονίκης
Κατηγορία:Έλληνες προπονητές ποδοσφαίρου
Κατηγορία:Αμυντικοί ποδοσφαιριστές
Κατηγορία:Πρόεδροι ΠΑΕ Άρη
Κατηγορία:Έλληνες πρόεδροι αθλητικών συλλόγων
Νικηφόρος Βικελίδης

Ο **Νικηφόρος Βικελίδης** (25 Μαΐου 1913 - 3 Ιουλίου 1988) ήταν Έλληνας ποδοσφαιριστής και αθλητής του στίβου. 

Γεννήθηκε το 1911 στην Θεσσαλονίκη και έπαιξε ποδόσφαιρο στον Άρη. Σπούδασε στη Νομική Σχολή του ΑΠΘ και έγινε δικηγόρος και συμβολαιογράφος. Είχε άλλα επτά αδέλφια, από τα οποία τα πέντε ήταν επίσης αθλητές του Άρη. Ο αδελφός του Κώστας και ο Κλεάνθης ήταν συμπαίκτες του τόσο στον Άρη όσο και στην Εθνική ομάδα. Αγωνίστηκε 14 φορές με τη φανέλα της Εθνικής Ελλάδας και πρώτη φορά έπαιξε στις 30 Ιουνίου 1929 εναντίον της Βουλγαρίας, σε ηλικία 16 ετών. Παραμένει έως και σήμερα ένας από τους ποδοσφαιριστές που φόρεσε σε νεαρότερη ηλικία τη φανέλα της Εθνικής Ελλάδας. Σταμάτησε το ποδόσφαιρο το 1938. Κατά την διάρκεια της ποδοσφαιρικής του καριέρας, κατέκτησε δύο πρωταθλήματα Ελλάδος, το 1927-28 και το 1931-32 και 6 πρωταθλήματα Θεσσαλονίκης, το 1927-28, το 1928-29, το 1929-30, το 1930-31, το 1933-34 και το 1937-38.

Διετέλεσε πρόεδρος του Α.Σ. Άρης την περίοδο 1961-62, μαζί με τον Στέργιο Γιουβανάκη.

## Παραπομπές - σημειώσεις


## Πηγές
* *"Αθλητικός Σύλλογος Άρης • 1914-2004"*, συλλογικό έργο (επιστημονική τεκμηρίωση Αν. Στεφανίδης - Ελ. Τσιομπανούδη - Δ. Κυρίτσης), *έκδοση Κέντρου Ιστορίας Θεσσαλονίκης • Δήμος Θεσσαλονίκης*, Θεσσαλονίκη 2005 (ISBN 960-8734-48-7)
* *"Άρης, 1914-2002 • Οι μεγάλες στιγμές της ιστορικής ομάδος"*, Άγγελος Καριπίδης, *Εκδόσεις University Studio Press*, Θεσσαλονίκη 2003 (ISBN 960-1211-89-6)
* *"Η ιστορία του Άρη • Τόμος 1: ποδόσφαιρο (1914-2000)"*, Κωνσταντίνος Ίντος, *έκδ. συνδέσμου οπαδών «SUPER-3»* (εκτύπ. Typoffset), Θεσσαλονίκη 2002

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Άρη Θεσσαλονίκης
Κατηγορία:Αμυντικοί ποδοσφαιριστές
Κατηγορία:Έλληνες πρόεδροι αθλητικών συλλόγων
Κατηγορία:Πρόεδροι ΠΑΕ Άρη
Βικελίδης

Με το επώνυμο Βικελίδης είναι οι παρακάτω αθλητές της οικογένειας Βικελίδη από την Θεσσαλονίκη.

*Κλεάνθης Βικελίδης, ποδοσφαιριστής του Άρη και της Εθνικής Ελλάδας.
*Νικηφόρος Βικελίδης, ποδοσφαιριστής του Άρη και της Εθνικής Ελλάδας.
*Κώστας Βικελίδης, ποδοσφαιριστής του Άρη και της Εθνικής Ελλάδας.
*Ευτυχία Βικελίδη, Αθλήτρια Βόλευ στον Άρη από τους πρωτοπόρους του αθλήματος.
*Αφροδίτη Βικελίδη, Αθλήτρια Βόλευ στον Άρη από τους πρωτοπόρους του αθλήματος.
*Παρασκευή Βικελίδη, Αθλήτρια Βόλευ στον Άρη από τους πρωτοπόρους του αθλήματος.
*Νίκη Βικελίδη, κόρη της Παρασκευής, αθλήτρια του Άρη στον Στίβο και το Μπάσκετ.
Φώτης Ζωγράφος

300px|μικρογραφία|δεξιά|Οι αδελφοί Ζωγράφου το 1930 ως πρωταθλητές Ελλάδας στην υδατοσφαίριση, με τον τερματοφύλακα και αρχηγό της ομάδας Στέλιο Δημητρίου στο μέσον. Ένας πέτυχε το τελευταίο τέρμα στο 4-1 επί του Ολυμπιακού στον τελικό, πιθανότατα ο επιθετικός Φώτης στα δεξιά.
Ο **Φώτης Ζωγράφος** ήταν Έλληνας αθλητής. Γεννήθηκε στην Αίγινα, αλλά μεγάλωσε στη Θεσσαλονίκη.

Αγωνίστηκε με τον Άρη Θεσσαλονίκης στην κολύμβηση, τις καταδύσεις, την υδατοσφαίριση (πόλο) και την καλαθοσφαίριση (μπάσκετ), αναδεικνυόμενος πρωταθλητής Ελλάδας στα δύο ομαδικά αθλήματα. Ο αδελφός του Αγησίλαος υπήρξε συμπαίκτης του και επίσης πανελληνιονίκης. Με τον αδερφό του αγωνίστηκαν μετά τον Άρη για τον Εθνικό Πειραιά.

Διετέλεσε μέλος του διοικητικού συμβουλίου της ΕΚΟΦ (σήμερα Κολυμβητική Ομοσπονδία Ελλάδος ΚΟΕ) και υπήρξε εκλέκτορας και προπονητής στην εθνική Ελλάδας της κολύμβησης κατά τους Ολυμπιακούς Αγώνες του 1948 στο Λονδίνο.

## Τίτλοι
* Υδατοσφαίριση: **τρία (3)** πρωταθλήματα Ελλάδας (1928, 1929 και 1930)

* Καλαθοσφαίριση: **ένα (1)** πρωτάθλημα Ελλάδας (1930)

* Κολύμβηση: **μία (1)** δεύτερη πανελλήνια νίκη στα 1.500 μ. ελευθέρου (1930)

## Πηγές
* *100 χρόνια Μπάσκετ 1891-1991*, Περιοδικό Τρίποντο, 1991
* *"ΑΣ Άρης 1914-2004"*, συλλογικό έργο, *έκδοση Κέντρου Ιστορίας Θεσσαλονίκης*, Θεσσαλονίκη 2004, ISBN 960-873-448-7
* *"Η Ιστορία του Άρη, Μπάσκετ 1922-2000"*, Κωνσταντίνος Ίντος, *έκδοση Συνδέσμου Φιλάθλων Άρη Super 3*, Θεσσαλονίκη 2000
* ημερήσια εφημερίδα ''"Μακεδονία"'', φύλλα 18, 20 Αυγούστου 1930 και 31 Ιουλίου 1931

## Παραπομπές


Κατηγορία:Έλληνες αθλητές της κολύμβησης
Κατηγορία:Έλληνες καλαθοσφαιριστές
Κατηγορία:Έλληνες προπονητές κολύμβησης
Κατηγορία:Έλληνες υδατοσφαιριστές
Κατηγορία:Καλαθοσφαιριστές Άρη Θεσσαλονίκης
Κατηγορία:Κολυμβητές Άρη
Κατηγορία:Υδατοσφαιριστές Άρη Θεσσαλονίκης
Κατηγορία:Υδατοσφαιριστές του Εθνικού Πειραιώς
Αργαίος Β΄ της Μακεδονίας

Ο **Αργαίος Β**' ήταν βασιλιάς της Μακεδονίας (393 π.Χ.). Κατέλαβε το αξίωμα, αφού εξόρισε τον νόμιμο βασιλιά Αμύντα Β΄ με την βοήθεια των Ιλλυριών. Τον ίδιο χρόνο όμως, έχασε τον θρόνο του από τον Αμύντα Γ΄, ο οποίος είχε την υποστήριξη των Θεσσαλών και έτσι ο Αργαίος Β΄ εξορίστηκε.

Κατηγορία:Δυναστεία των Αργεαδών
Κατηγορία:Μακεδόνες μονάρχες
Κανέλλος Κανελλόπουλος

Ο **Κανέλλος Κανελλόπουλος** (Βραχνέικα Αχαΐας, 25 Μαρτίου 1957) είναι πρωταθλητής της ποδηλασίας και θεωρείται ως ένας από τους κορυφαίους Έλληνες ποδηλάτες.

Υπήρξε αθλητής του Π.Ο. Πάτρας από το 1973 έως το 1993. Είναι 15 φορές Πρωταθλητής Ελλάδος Ανδρών σε αγωνίσματα δρόμου και πίστας, 16 φορές Βαλκανιονίκης σε αγωνίσματα δρόμου και πίστας, ομαδικά και ατομικά (2 χρυσά) και 2ος Μεσογειονίκης στην Καζαμπλάνκα. Έχει κατακτήσει πολλούς τίτλους και σε μικρότερους αγώνες. Ήταν μέλος της Εθνικής Ελλάδας ποδηλασίας από το 1977 μέχρι το 1993 με 530 συμμετοχές.

Εκπροσώπησε την Ελλάδα στους Ολυμπιακούς Αγώνες του Λος Άντζελες το 1984 μαζί με τον Ηλία Κελεσίδη, στον αγώνα αντοχής ποδηλασίας δρόμου (190,2 χιλιόμετρα) αλλά εγκατέλειψε από πτώση. Προς τιμήν του στην γενέτειρά του τα Βραχνέικα διοργανώνεται ο αγώνας «Ανάβαση Βραχνέικων Κανέλλος Κανελλόπουλος».

## Στα ίχνη του Δαιδάλου

Ο Κανέλλος Κανελλόπουλος επιλέχθηκε να είναι ένας από τους πέντε ποδηλάτες που θα επανδρώσουν μία πειραματική πτήση για την επίδειξη των δυνατοτήτων αεροσκαφών χωρίς κινητήρα· έτσι, στις 23 Απριλίου 1988 πέταξε με πεταλοκίνητο αεροπλάνο, τον «Δαίδαλο», μάζας 32 χιλιογράμμων, ξεκινώντας από το Ηράκλειο Κρήτης, πάνω από το Αιγαίο Πέλαγος, καλύπτοντας τη διαδρομή από τις βόρειες ακτές της Κρήτης μέχρι τη Θήρα (119 χλμ.) σε 3 ώρες και 54 λεπτά, επίδοση που δημιούργησε νέο παγκόσμιο ρεκόρ αποστάσεως και διάρκειας πτήσεως με αεροσκάφος κινούμενο με μυική δύναμη, κάτι ανάλογο με τα φτερά που είχαν χρησιμοποιήσει και οι μυθικοί Δαίδαλος και Ίκαρος. Το ρεκόρ καταγράφηκε στο Βιβλίο Γκίνες.

## Διακρίσεις στην Ελλάδα
* 1ος στο Διεθνή Γύρος Θυσίας (1981, 1982, 1983, 1986, 1991)

## Διεθνείς διακρίσεις
*1976 1ος, Βαλκανικό Πρωτάθλημα Σόφιας .
*1980 1ος, Διεθνής Γύρος Αιγύπτου.
*
*1983 2ος, στον αγώνα αντοχής, Μεσογειακοί αγώνες της Καζαμπλάνκα.
*1985 1ος, Διεθνής Γύρος Αλγερίας.
*1986 2ος, Διεθνής Γύρος Ελλάδας.
*1988 Ρεκόρ Γκίνες με πτήση με πεταλοκίνητο αεροσκάφος.

## Στροφή στην [[αγιογραφία]]
Όντας αυτοδίδακτος ζωγράφος από μικρό παιδί, μετά το τέλος της αγωνιστικής ποδηλασίας το 1993, ο Κανέλλος Κανελλόπουλος ασχολείται συστηματικά με την ορθόδοξη εικονογραφία. Ξεκίνησε μαθήματα με τον καθηγητή Γιώργο Κόρδη στο πλευρό του οποίου παραμένει ανελλιπώς μέχρι σήμερα, ως μαθητής και συνεργάτης. Ιδρυτικό μέλος της «Εικονουργίας» όπου και παραδίδει μαθήματα σχεδίου, χρώματος, τεχνικών κ.λ.π. από το 1995 μέχρι σήμερα, με τον Γιώργο Κόρδη επικεφαλής. Έχει συμμετάσχει σε πολλές ομαδικές εκθέσεις ζωγραφικής-αγιογραφίας με τον Σύλλογο Φίλων του Αθλητισμού. Επίσης συμμετείχε σε πολλές ομαδικές εκθέσεις αγιογραφίας, κυρίως ως μέλος της «Εικονουργίας». Έχει συμμετάσχει στην αγιογράφηση μεγάλων επιφανειών (τοιχογραφίες) με τον Γιώργο Κόρδη σε ιερές μονές (καθολικά–παρεκκλήσια-τράπεζες), σε ιδιωτικές ή ενοριακές εκκλησίες, καθώς και σε εικονογράφηση τέμπλων και φορητών εικόνων. 

## Παραπομπές


Κανελλοπουλος
Κανελλοπουλος
Κανελλοπουλος
Εθνική Ελλάδας

Ο όρος **Εθνική Ελλάδας** έχει επικρατήσει να αναφέρεται κυρίως στα αντιπροσωπευτικά αθλητικά συγκροτήματα της Ελλάδας, που παίρνουν μέρος σε διεθνείς αθλητικές διοργανώσεις και φιλικούς αγώνες.

## Ομάδες ανδρών
* Εθνική Ελλάδας (άρση βαρών ανδρών)
* Εθνική Ελλάδας (καλαθοσφαίριση ανδρών)
* Εθνική Ελλάδας (κρίκετ ανδρών)
* Εθνική Ελλάδας (μπέιζμπολ ανδρών)
* Εθνική Ελλάδας (Ντέιβις Καπ)
* Εθνική Ελλάδας (πετοσφαίριση ανδρών)
* Εθνική Ελλάδας (ποδόσφαιρο ανδρών)
* Εθνική Ελλάδας (ποδόσφαιρο σάλας)
* Εθνική Ελλάδας (ράγκμπι γιούνιον ανδρών)
* Εθνική Ελλάδας (ράγκμπι λιγκ ανδρών)
* Εθνική Ελλάδας (ράγκμπι σέβενς ανδρών)
* Εθνική Ελλάδας (τοιχοσφαίριση ανδρών)
* Εθνική Ελλάδας (υδατοσφαίριση ανδρών)
* Εθνική Ελλάδας (χειροσφαίριση ανδρών)
* Εθνική Ελλάδας (χόκεϊ επί πάγου ανδρών)
* Εθνική Ελλάδας (χόκεϊ επί χόρτου ανδρών)

## Ομάδες γυναικών
* Εθνική Ελλάδας (καλαθοσφαίριση γυναικών)
* Εθνική Ελλάδας (καλαθοσφαίριση κωφών γυναικών)
* Εθνική Ελλάδας (παράκτια χειροσφαίριση γυναικών)
* Εθνική Ελλάδας (πετοσφαίριση γυναικών)
* Εθνική Ελλάδας (ποδόσφαιρο γυναικών)
* Εθνική Ελλάδας (τοιχοσφαίριση γυναικών)
* Εθνική Ελλάδας (υδατοσφαίριση γυναικών)
* Εθνική Ελλάδας (Φεντ Καπ)
* Εθνική Ελλάδας (χειροσφαίριση γυναικών)

## Ομάδες ποδοσφαίρου μικρότερων ηλικιών
* Εθνική Παίδων Ελλάδας (ποδόσφαιρο), με ηλικίες κάτω των 17
* Εθνική Νέων Ελλάδας (ποδόσφαιρο), με ηλικίες κάτω των 19
* Εθνική Ελπίδων Ελλάδας (ποδόσφαιρο), με ηλικίες κάτω των 21
* Ολυμπιακή ομάδα Ελλάδας (ποδόσφαιρο ανδρών), με ηλικίες κάτω των 23

## Ομάδες καλαθοσφαίρισης μικρότερων ηλικιών
* Εθνική Ελλάδας U16 (καλαθοσφαίριση γυναικών)
* Εθνική Εφήβων Ελλάδας (καλαθοσφαίριση), με ηλικίες κάτω των 19
* Εθνική Νέων Ελλάδας (καλαθοσφαίριση), με ηλικίες κάτω των 21
* Εθνική Παίδων Ελλάδας (καλαθοσφαίριση), με ηλικίες κάτω των 15

## Συμμετοχή της Ελλάδας στους Ολυμπιακούς Αγώνες
* Η Ελλάδα στους Ολυμπιακούς Αγώνες

## Άλλες χρήσεις
* Εθνική Ελλάδος (τηλεοπτική σειρά)
Σπηλιά

Η λέξη **Σπηλιά** μπορεί να αναφέρεται στα:

*Σπήλαιο, φυσική κοιλότητα στο εσωτερικό της γης, στην οποία μπορεί να έχει πρόσβαση ο άνθρωπος

στους παρακάτω οικισμούς:
*Σπηλιά Αχαΐας
*Σπήλια Ηρακλείου
*Σπηλιά Καρδίτσας
*Σπηλιά Κοζάνης
*Σπηλιά Λάρισας
*Σπηλιά Μεσσηνίας
*Σπηλιά Φωκίδας
*Σπηλιά Χανίων
αλλά και στις παρακάτω τοποθεσίες και τοπονύμια:
* Σπηλιά Αρετούσας
* Σπηλιά του Κύκλωπα
* Σπηλιά του Παρασκευά
* Σπηλιά της Πεντέλης

## Δείτε επίσης
Σπήλαιο (αποσαφήνιση)

Κατηγορία:Αποσαφηνίσεις ελληνικών τοπωνυμίων
Πανεπιστήμιο του Ρέντινγκ

Το **Πανεπιστήμιο του Ρέντινγκ** (*Αγγλ. University of Reading*) βρίσκεται στην ομώνυμη πόλη Ρέντινγκ στην Αγγλία. Το πανεπιστήμιο ιδρύθηκε το 1892 ως πανεπιστημιακό κολλέγιο του Πανεπιστημίου της Οξφόρδης. Το 1926 έγινε ανεξάρτητο πανεπιστήμιο με την ονομασία *Πανεπιστήμιο Ρέντινγκ*.



Ρεντινγκ
Καλώδιο ηχείων

Το **καλώδιο [[ηχείο|ηχείων]]** χρησιμοποιείται για την ηλεκτρική σύνδεση μεταξύ ηχείων και ενισχυτών audio. Υπάρχουν πολλές κατηγορίες και ποιότητες καλωδίων ηχείων:

* Καλώδια με συμπαγή/μονόκλωνο αγωγό (solid core cables)
* Πολύκλωνα καλώδια (multi-stranded cables)
* Επίπεδα καλώδια (flat ribbon & solid rectangular cables)
* Συστραμμένα καλώδια (twisted cables)
* Πλεκτά καλώδια (braided cables)
* Καλώδια με ‘κούφιο’ αγωγό (solid tube cables) 
* Πολύκλωνα με κλώνους ελαττούμενης διαμέτρου προς το εσωτερικό της διατομής
* Καλώδια με μονωμένους κλώνους διατεταγμένους περιφερειακά (Hyperlitz)

Η επίδραση του καλωδίου των ηχείων στο τελικό αποτέλεσμα του ήχου είναι ζήτημα που απασχολεί τους εξειδικευμένους στα συστήματα υψηλής απόδοσης ήχου. Οι διαφημιστικές καταχωρήσεις βρίσκονται σε αντίθεση με εξειδικευμένους μηχανικούς οι οποίοι εκτιμούν ότι το πιο σημαντικό μέγεθος είναι η ηλεκτρική αντίσταση των καλωδίων.

## Εξωτερικοί δεσμοί
*Speaker Wire - Roger Russell (former McIntosh Laboratory loudspeaker designer) opinions on loudspeaker wiring
*Audioholics - Speaker wire gauge - "audiophile" opinion
*Crutchfield Advisor advice on standard domestic speaker installations
*Understanding In-wall Speaker Cable Ratings

Κατηγορία:Ηχεία
Αυδάτη Ευρυδίκη της Μακεδονίας

Η **Αυδάτη**, ήταν πριγκήπισσα της Ιλλυρίας, κόρη του Ιλλυριού βασιλιά Βαρδύλι, πρώτη γυναίκα του Φιλίππου Β΄ της Μακεδονίας και μητέρα της Κυνάνης.

Μετά την ήττα του πατέρα της Βαρδύλι από τον Φίλιππο το 359 π.Χ., η Αυδάτη δόθηκε στον Φίλιππο ως γυναίκα του και μετονομάστηκε σε Ευρυδίκη. Με τον Φίλιππο απέκτησε την Κυνάνη, την οποία μεγάλωσε με στρατιωτική εκπαίδευση.

## Παραπομπές


Κατηγορία:Βασίλισσες και Πριγκίπισσες της Μακεδονίας
Κατηγορία:Βασιλικές δυναστείες της Ιλλυρίας
Συμεών Μεταφραστής

Ο **Συμεών ο Μεταφραστής** (κοσμικό όνομα: **Νικήτας ο Παφλαγών**) είναι ο γνωστότερος συγγραφέας αγιολογικών κειμένων της μέσης και ύστερης Βυζαντινής αυτοκρατορίας. Πολλοί μελετητές τον ταυτίζουν με τον Συμεών τον Λογοθέτη και τον Συμεών τον Μάγιστρο. Αν και έχουν προταθεί διάφορες χρονολογήσεις του έργου του, σήμερα έχει επικρατήσει η άποψη, πως έζησε στις αρχές του 10ου αιώνα και το έργο του τοποθετείται στην περίοδο άνθησης των εγκυκλοπαιδικών σπουδών, στα χρόνια του Κωνσταντίνου Ζ΄ του Πορφυρογέννητου. Υπάρχει και η εκδοχή να έζησε στα χρόνια του Μιχαήλ Ζ΄ Δούκα (1071 - 1078) και του Μιχαήλ Ψελλού (1018 - 1078). Το σημαντικότερο έργο του είναι το *[[Μηνολόγιο|Μηνολόγιό]]* του, που αποτελείται από συλλογή 148 βίων αγίων, διαιρεμένων σε δώδεκα ενότητες, σύμφωνα με την ημερομηνία εορτής τους. Η σημασία του έργου του εντοπίζεται, στο ότι είναι το μοναδικό, που σώζεται σε τόσο μεγάλο αριθμό χειρογράφων, δείγμα της μεγάλης διάδοσής του. Λόγω του «Μηνολογίου» αγιοποιήθηκε και εορτάζεται στις 9 Νοεμβρίου.

Πολλοί μελετητές θεωρούν το έργο του ως επίσημη κίνηση προπαγάνδας, προκειμένου να παρουσιάσει τους βιογραφούμενους αγίους σύμφωνους με το δόγμα της Χριστιανικής Ορθοδοξίας, όπως αυτό καθορίστηκε με το Συνοδικό του 843. Τον κατηγορούν δηλαδή, ότι παραποίησε πολλά παλαιότερα αγιολογικά κείμενα, προκειμένου να μη δημιουργούν αμφιβολίες για την Ορθοδοξία των αγίων. Το γεγονός ότι θεωρείται πιθανό μια τέτοια κίνηση να έχει γίνει παλαιότερα από τους εικονομάχους, καθώς και ότι μετά την επικράτηση της Ορθοδοξίας καταστράφηκαν πολλά αγιολογικά κείμενα, ενισχύει αυτήν την κατηγορία. Η δεύτερη κατηγορία εναντίον του είναι, ότι με την γλωσσική επεξεργασία αυτών των κειμένων, κατέστρεψε τη σημαντικότερη πηγή της δημώδους γλώσσας των Βυζαντινών. Τέλος τον κατηγορούν για έλλειψη φαντασίας και για στείρα επανάληψη των ίδιων εκφράσεων για τους περισσότερους αγίους, πρακτική που έκτοτε υιοθετήθηκε από τους περισσότερους συγγραφείς βίων αγίων.

Εκτός του αγιολογικού του έργου, τού αποδίδονται ένα χρονικό και μια συλλογή επιστολών και ποιημάτων, μικρής αξίας. Αν και υπήρξε ο σημαντικότερος σε παραγωγή και σε χειρόγραφη παράδοση βιογράφος αγίων, ελάχιστα είναι γνωστά για τον ίδιο.

## Παραπομπές


## Πηγές
* Ευστρατιάδης, Σωφρόνιος «Συμεών Λογοθέτης ο Μεταφραστής»  University of Thessaly, Επετηρίς Εταιρείας Βυζαντινών Σπουδών, 1931, Έτος Η’, σελ. 47-65. Αρχειοθετήθηκε 4 Φεβρ.2018. Ανακτήθηκε 4 Φεβρ. 2018

## Εξωτερικοί σύνδεσμοι
* (Ελληνικά και Λατινικά) «Έργα του Συμεών του Μεταφραστή» από documentacatholicaomnia.eu. Αρχειοθετήθηκε 18 Ιαν. 2017. Ανακτήθηκε 6 Φεβρ. 2018
* «Συμεών ο Μεταφραστής» από Σπουδαστηρίο Νέου Ελληνισμού. Αρχειοθετήθηκε 19 Απρ.2015. Ανακτήθηκε 16 Φεβρ.2018
* (Αγγλικά) «Toward a Byzantine Definition of Metaphrasis» by Daria D. Resh. Αρχειοθετήθηκε 9 Μαρτίου 2016. Ανακτήθηκε 4 Φεβρ. 2018
* (Αγγλικά) «Michael Psellos on Symeon Metaphrastes»by Zoltán Farkas. Αρχειοθετήθηκε 4 Φεβρ.2018. Ανακτήθηκε 4 Φεβρ. 2018

Κατηγορία:Εκκλησιαστικοί συγγραφείς
Κατηγορία:Άγιοι της Ορθόδοξης Εκκλησίας
Κατηγορία:Βυζαντινοί του 10ου αιώνα
Αντώνης Μηγιάκης

Ο **Αντώνης Μηγιάκης** (23 Οκτωβρίου 1911 - 19 Νοεμβρίου 1999) ήταν Έλληνας διεθνής ποδοσφαιριστής και προπονητής.

## Βιογραφικό
Γεννήθηκε στις 23 Οκτωβρίου 1911 και υπήρξε διεθνής ποδοσφαιριστής του Παναθηναϊκού και μετέπειτα προπονητής. Ξεκίνησε από τα τμήματα υποδομής του Π.Α.Ο. το 1928 και αγωνίστηκε μέχρι το 1947 ως επιθετικός. Μνημονεύεται συχνά για την εκπληκτική απόδοσή του στη νίκη με 8-2 επί του Ολυμπιακού το 1930.

Είχε από το 1930 στο ενεργητικό του 17 συμμετοχές με την Εθνική Ελλάδας, πετυχαίνοντας 3 γκολ. 

Μετά το τέλος της καριέρας του συνέχισε να βοηθά τον Παναθηναϊκό από πολλές θέσεις ακόμα και ως προπονητής, ενώ προπονητής είχε διατελέσει και στην Εθνική Ελλάδας σε πέντε διαφορετικές περιόδους (1951,1952-1953,1954-1955,1958 και 1961), με συνολικό απολογισμό 3 νίκες, 4 ισοπαλίες και 5 ήττες. Υπήρξε επίσης προπονητής των Εθνικού Πειραιώς, Ατρομήτου Περιστερίου, Α.Ε. Χαλανδρίου, Προοδευτική κ.α.

Το 1956 συμμετείχε στην ταινία "Οι άσσοι του γηπέδου" (γνωστή και ως "Κυριακάτικοι Ήρωες"), στο πλευρό σημαντικών ποδοσφαιριστών της εποχής, όπως ο Ανδρέας Μουράτης, ο Λάκης Πετρόπουλος, ο Στάθης Μανταλόζης, ο Κώστας Λινοξυλάκης, ο Κώστας Πούλης και άλλοι. Απεβίωσε στις 19 Νοεμβρίου 1999 σε ηλικία 88 ετών.

## Τίτλοι
**Ως ποδοσφαιριστής**
* 1 **[[Πρωτάθλημα Ελλάδας ποδοσφαίρου ανδρών|Πρωτάθλημα Ελλάδας]]**: 
** 1930
* 2 **[[Κύπελλο Ελλάδος ποδοσφαίρου αντρών|Κύπελλα Ελλάδας]]**: 
** 1940, 1948
* 6 **[[Ε.Π.Σ. Αθηνών#Πρωταθλητές (της Α' κατηγορίας ΕΠΣΑ)|Πρωταθλήματα Αθηνών]]**:
** 1929, 1930, 1931, 1934, 1937, 1939, 

**Ως προπονητής**
* 1 **[[Πρωτάθλημα Ελλάδας ποδοσφαίρου ανδρών|Πρωτάθλημα Ελλάδας]]**:
** 1960
* 1 **[[Κύπελλο Ελλάδος ποδοσφαίρου αντρών|Κύπελλο Ελλάδας]]**:
** 1948

## Παραπομπές


## Πηγές - Εξωτερικοί σύνδεσμοι
* Ο Αντώνης Μηγιάκης στο pao.gr
* Το ποδοσφαιρικό προφίλ του Αντώνη Μηγιάκη στο transfermarkt
* Το προπονητικό προφίλ του Αντώνη Μηγιάκη στο transfermarkt
* Πρωταθλήματα ΠΑΟ

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Ποδοσφαιριστές Εθνικής Ελλάδος
Κατηγορία:Προπονητές ποδοσφαίρου Εθνικής Ελλάδας
Κατηγορία:Ποδοσφαιριστές Παναθηναϊκού
Κατηγορία:Προπονητές ποδοσφαίρου Παναθηναϊκού
Κατηγορία:Προπονητές ποδοσφαίρου Ατρόμητου Αθηνών
Κατηγορία:Επιθετικοί ποδοσφαιριστές
Κατηγορία:Προπονητές ποδοσφαίρου Εθνικού Πειραιώς
Κατηγορία:Προπονητές ποδοσφαίρου Α.Ε. Χαλανδρίου
Κατηγορία:Προπονητές ποδοσφαίρου Προοδευτικής
Ευρυδίκη της Λυγκηστίδος

Η **Ευρυδίκη** (407 π.Χ. - ...) ήταν αρχαία Ελληνίδα βασίλισσα από τη Λυγκηστίδα της Μακεδονίας. Ήταν κόρη του Σίρρα και της Ίρρας, εγγονή του Αρραβαίου, βασιλιά της Λυγκηστίδος, σύζυγος του Αμύντα Γ' της Μακεδονίας και μητέρα του Αλεξάνδρου Β', του Περδίκκα Γ', του Φιλίππου Β' και της Ευρυνόης. 

Η βασιλική οικογένεια της Ευριδίκης ανήκε στη δωρική φυλή των Βακχιαδών, που παραδοσιακά ασκούσε αυστηρή ενδογαμία και δεν παντρεύονταν με ξενικές φυλές. Ο αβάσιμος κι εσφαλμένος ισχυρισμός του Πλούταρχου ότι η Ευριδίκη ήταν Ιλλυρίδα ήταν προφανώς συκοφαντία, με ρίζες στην Αθήνα, που είχε στόχο να δυσφημίσει τον γιό της, τον Φίλιππο Β’, πως είχε μη Ελληνική καταγωγή. Ο Ισοκράτης και ο Αισχίνης είχαν αποσαφηνίσει πως ο Φίλιππος ήταν πλήρως Έλληνας κι από του δύο γονείς. Εξάλλου, τεκμηριώνεται ότι οι Μακεδόνες έπαιρναν περιστασιακά Ιλλυρίες μόνο ως παλλακίδες αλλά όχι ως βασίλισσες.

Η Ευρυδίκη, πριγκίπισσα της Λυγκηστίδος, την οποία παντρεύτηκε ο Αμύντας Γ' της Μακεδονίας, περιγράφεται σαν μια φιλόδοξη γυναίκα που δεν δίσταζε μπροστά σε τίποτα. Με την βοήθεια του Πτολεμαίου από την Άλωρο, συζύγου της κόρης της Ευρυνόης, οργάνωσε τη δολοφονία του άντρα της Αμύντα και κατόπιν τη δολοφονία του πρωτότοκου γιου της Αλεξάνδρου Β', νόμιμου διάδοχου του μακεδονικού θρόνου. Κατά την διάρκεια των εσωτερικών διενέξεων, ένας σφετεριστής του θρόνου, ο Παυσανίας, εισέβαλε στην Μακεδονία με ένα στρατό αποτελούμενο από άλλους Έλληνες μισθοφόρους και εξορισμένους Μακεδόνες. Μπροστά στον κίνδυνο να χάσει την εξουσία, η Ευρυδίκη στράφηκε στον Αθηναίο στρατηγό Ιφικράτη και ζήτησε την βοήθεια του. Ο Ιφικράτης κατάφερε να υπερισχύσει του Παυσανία και νέος βασιλιάς της Μακεδονίας ανακηρύχθηκε ο ανήλικος τότε, Περδίκκας, με επίτροπο τον Πτολεμαίο από τον Αλωρό. Αργότερα όταν ο Περδίκκας ενηλικιώθηκε και ανέλαβε την εξουσία, εξόντωσε τον Πτολεμαίο Αλωρίτη.

Οι πολιτικές δραστηριότητες της Ευρυδίκης σηματοδοτούν μια καμπή στην ιστορία της Μακεδονίας. Είναι η πρώτη γνωστή βασίλισσα που ανέλαβε ενεργά πολιτική δράση και άσκησε με επιτυχία πολιτική επιρροή.

## Υποσημειώσεις


## Παραπομπές


Κατηγορία:Βασίλισσες και Πριγκίπισσες της Μακεδονίας
Σουλτάνος

[μικρογραφία|Ο [Σουλεϊμάν Α΄ ο Μεγαλοπρεπής|Σουλεϊμάν ο Μεγαλοπρεπής, ο μακροβιότερος σε διάρκεια σουλτάνος της Οθωμανικής Αυτοκρατορίας.]]
Ο **Σουλτάνος** (αραβικά: **سلطان**, από τη ρίζα **سلطة** *sulṭah*, που σημαίνει «εξουσία» ή «δύναμη») αποτελεί ισλαμικό μοναρχικό αξίωμα, το οποίο, στο πλαίσιο της ιστορικής του εξέλιξης, προσέλαβε ποικίλες σημασίες και ανέλαβε διαφοροποιημένους πολιτικούς ρόλους. Σε αντίθεση με παλαιότερους βασιλικούς τίτλους που επιβίωσαν στον μουσουλμανικό κόσμο, ο τίτλος του Σουλτάνου αναδύθηκε εντός ενός αυστηρά ισλαμικού πολιτικού περιβάλλοντος και φέρει εγγενή σύνδεση με μία θεωρητική, αν και όχι πάντοτε ουσιαστική, νομιμοποίηση από την αρχή του Χαλίφη.

Ο πρώτος μονάρχης που χρησιμοποίησε τον τίτλο ήταν ο Τούρκος Μαχμούτ του Γκάζνι, του οποίου οι μαμελούκοι ακόλουθοι κατέλαβαν τις ανατολικές επαρχίες του χαλιφάτου. Όντας μουσουλμάνος, χρησιμοποίησε τον καινούργιο τίτλο για να νομιμοποιήσει την πολιτική ανεξαρτησία του από την κοσμική εξουσία του χαλίφη. Η πολιτική κατάρρευση του χαλιφάτου σύντομα οδήγησε στη δημιουργία μεταγενέστερων σουλτανάτων, στα οποία ο σουλτάνος λειτουργούσε ως κυρίαρχος μονάρχης. Παρά αυτήν την εξέλιξη, ο τίτλος δεν ταυτίστηκε με τη βασιλική θέση, και σε μεγάλης έκτασης σουλτανάτα όπως αυτά των Σελτζούκων ή των Αγιουμπιδών ήταν σύνηθες για πολλά μέλη της οικογένειας που λειτουργούσαν ως τοπικοί κυβερνήτες να μοιράζονται τον τίτλο, με τον καθαυτό μονάρχη να διακρίνεται ως ο "μέγας" σουλτάνος. Για πολλούς αιώνες αποτέλεσε κοινό βασιλικό τίτλο του δυτικού μουσουλμανικού κόσμου και της νότιας Ασίας. Ο τίτλος έγινε ευρέως γνωστός στη Δύση υπό την εσφαλμένη αντίληψη πως ήταν ο αυτοκρατορικός τίτλος των Οθωμανών, οι οποίοι όμως χρησιμοποιούσαν τον ανώτερο αυτοκρατορικό τίτλο Πατισάχ (*Padeshah*, Περσικά: پادشاه, Τούρκικα: Padişah*, κύριος βασιλέων*). Ο Οθωμανικός οίκος απέδιδε τον σουλτανικό τίτλο στον αυτοκράτορα, τα παιδιά και τη μητέρα του, καθώς και στις υψηλόβαθμες γυναίκες του.

Ο τίτλος έπεσε εκτός ευρείας χρήσης κατά τον 20ο αιώνα, καθώς η πτώση του Οθωμανικού χαλιφάτου και η επιθυμία των σύγχρονων μοναρχιών να αυτονομηθούν από εξωτερικές πηγές εξουσίας οδήγησαν τους κυρίαρχους σουλτάνους να υιοθετήσουν τον τίτλο του βασιλιά (Αραβικά: مَلِك, *malik*), με τις σημαντικές εξαιρέσεις των σουλτάνων του Ομάν και του Μπρουνέι. Εντούτοις, ο σουλτανικός τίτλος συνεχίζει να χρησιμοποιείται από πληθώρα παραδοσιακών μοναρχιών που δεν κυβερνούν ένα κυρίαρχο κράτος, όπως στη Μαλαισία, τη Νιγηρία, την Αιθιοπία και τη Σομαλία.

## Παραπομπές



Κατηγορία:Οθωμανικοί τίτλοι
Κατηγορία:Βασιλικοί τίτλοι
Κατηγορία:Ισλαμικοί θρησκευτικοί τίτλοι και βαθμοί
Κατηγορία:Θέσεις εξουσίας
Κατηγορία:Τουρκικοί τίτλοι
Κατηγορία:Περσικοί ηγεμονικοί τίτλοι
Κατηγορία:Αραβικοί τίτλοι
Κατηγορία:Αυτοκρατορικοί τίτλοι
Κερασιά

Η **κερασιά** είναι αγγειόσπερμο δικότυλο φυτό που ανήκει στο γένος *Προύμνη* και υπογένος *Κέρασος* (*Prunus* subg. *Cerasus*), στην οικογένεια των Ροδοειδών (Rosaceae) και είναι συγγενής της βυσσινιάς.

## Χαρακτηριστικά
Είναι φυλλοβόλο δέντρο, με ύψος που φτάνει και τα είκοσι μέτρα. Έχει την επιστημονική ονομασία ***Prunus avium*** (***Προύμνη των πτηνών***). Καταγωγή του είναι η περιοχή του Καυκάσου και έφτασε στην Ευρώπη πολύ γρήγορα ενώ όλες οι ποικιλίες της προέρχονται από την αγριοκερασιά, που χρησιμοποιείται για τον πολλαπλασιασμό της και σήμερα μέσω εμβολιασμού. Από φυσικό υβρίδιο κερασιάς προήλθε η βυσσινιά.

Έχει γκρι και λείο κορμό, όρθια κλαδιά και μεγάλα, ελλειψοειδή φύλλα ενώ τα άνθη της είναι μεγάλα και λευκά, οργανωμένα σε ταξιανθίες και φύονται ανά 3-6 σε κάθε οφθαλμό.

## Καλλιέργεια
Η κερασιά καλλιεργείται για το νόστιμο καρπό της, το κεράσι, ενώ υπάρχουν και ποικιλίες που καλλιεργούνται ως καλλωπιστικά δέντρα. Χρησιμοποιείται όμως και το ξύλο της, που είναι ανθεκτικό στην υγρασία, στην κατασκευή επίπλων, αλλά και μουσικών οργάνων και ηχείων, καθώς δίνει καλύτερη ακουστική.

Η κερασιά ζει συνήθως εξήντα χρόνια και η καρποφορία αρχίζει από τον τέταρτο χρόνο της ζωής της, ενώ μεγάλες αποδόσεις έχει μετά τον εικοστό χρόνο. Ανθίζει σχετικά νωρίς και έτσι είναι δυνατό να υποστεί ζημιές στους ανθούς της από παγετό ή δυνατό ψύχος. Ευδοκιμεί σε διάφορους τύπους εδαφών και προτιμά κυρίως αυτά που δεν περιέχουν ασβέστιο. Πριν να δημιουργηθεί ένας κερασεώνας πρέπει να γίνει βαθύ όργωμα και καλή κατεργασία του εδάφους.

## Ποικιλίες
Υπάρχουν πάρα πολλές ποικιλίες κερασιάς που βασικά χωρίζονται σε δύο μεγάλες κατηγορίες, αυτές που έχουν απαλή σάρκα και αυτές που έχουν τραγανή. Στην Ελλάδα καλλιεργούνται αρκετές ποικιλίες ενώ τα κεράσια που παράγονται θεωρούνται εξαιρετικής ποιότητας. Πιο γνωστές ποικιλίες είναι η κερασιά **Ρουπκόβου**, που παράγει τα τραγανά κεράσια της Έδεσσας, η **[[πετροκερασιά]]**, με τα τραγανά και νόστιμα πετροκέρασα που φέρουν μία χαρακτηριστική γραμμή στο μέσο του καρπού και η κερασιά των **βοδενών** με τα μεγάλα και νόστιμα κεράσια. Τα κεράσια που παράγονται από τις πιο πάνω ποικιλίες, εκτός από την εγχώρια κατανάλωση, εξάγονται. Άλλες ποικιλίες είναι η **τραγανή Βόλου**, η **Ναπολέων**, που έχει μεγάλη παραγωγή κερασιών και η καλλιέργεια της αναπτύχθηκε τα τελευταία χρόνια και η **φράουλα Βόλου**.

## Παραγωγή
Η Τουρκία είναι πρώτη στον κόσμο σε παραγωγή κερασιών. Ακολουθούν οι ΗΠΑ, το Ιράν, η Ουκρανία, η Γερμανία και η Ιαπωνία. Η Ελλάδα έχει την δέκατη θέση στον κόσμο, με σαράντα τρεις χιλιάδες τόνους κάθε χρόνο. 

## Εξωτερικοί σύνδεσμοι
* 
* 

Κατηγορία:Προύμνη
Κατηγορία:Μελιτοφόρα φυτά
Κατηγορία:Καλλωπιστικά δέντρα
Κατηγορία:Χλωρίδα της Δυτικής Ασίας
Κατηγορία:Σύμβολα της Γιούτα
Κατηγορία:Ευρωπαϊκή χλωρίδα
Κατηγορία:Χλωρίδα της Βόρειας Αφρικής
Κατηγορία:Οπωροφόρα δέντρα
Χουάν Μόντες

Ο **Χουάν Ενρίκε Μόντες** (ισπαν. *Juan Enrique Montes*, 4 Ιουνίου 1947) είναι Αργεντινός πρώην ποδοσφαιριστής. Αγωνιζόταν ως επιτελικός μέσος.

## Βιογραφία
Ξεκίνησε τη σταδιοδρομία του από την Ατλάντα της Αργεντινής και στη συνέχεια αγωνίστηκε στην Τσακαρίτα Τζούνιορς κερδίζοντας το πρωτάθλημα. Ο Εδουάρδος Κοντογιωργάκης, σαν πρώην συμπαίχτης, σε συνεννόηση με τον Γκόμεζ Ντε Φαρία του έκανε πρόταση να έρθει στον Π.Α.Σ. Γιάννινα, κάτι που έγινε το Μάιο του 1972. Με την ομάδα του Π.Α.Σ. Γιάννινα αγωνίστηκε για δέκα χρόνια σε 231 αγώνες σκοράροντας 4 γκολ και έχοντας τεράστια προσφορά. Σταμάτησε το ποδόσφαιρο στις 12/12/1982.

Σαν ποδοσφαιριστής ήταν σπουδαίος τεχνίτης που μπορούσε να αλλάξει το παιχνίδι με μεγάλη πάσα, ηγετική φυσιογνωμία ενώ δεν ήθελε να χάνει ούτε στις προπονήσεις. Στα αρνητικά του ήταν η ταχύτητα και ότι κάποιες φορές γινόταν υπέρ του δέοντος σκληρός. Επίσης ήταν νευρικός.

Ζει μόνιμα στην Αργεντινή, στο Μπουένος Άιρες. Θεωρεί τα Γιάννενα δεύτερη πατρίδα του. Το στίγμα του υπάρχει στην ομάδα και στην πόλη μέχρι και σήμερα,όπως και όλων των Αργεντίνων. Σε μια από τις επισκέψεις του στα Γιάννενα τιμήθηκε από τον δήμαρχο Ιωαννίνων Θωμά Μπέγκα.

Ο Χουάν Μόντες είναι ένα από τα μέλη της ομάδας που οι φίλαθλοι αποκαλούσαν «Άγιαξ της Ηπείρου». Στον Τύπο της εποχής το όνομά του εκφέρονταν συνήθως ως *Μοντέζ*.

Ο Χουάν Μόντες για να αγωνιστεί στην Ελλάδα απέκτησε την ελληνική υπηκοότητα στα πλαίσια των τότε συνηθισμένων παράτυπων «ελληνοποιήσεων» στο ελληνικό ποδόσφαιρο.

## Παραπομπές


Κατηγορία:Αργεντινοί ποδοσφαιριστές
Κατηγορία:Ποδοσφαιριστές Π.Α.Σ. Γιάννινα
Κατηγορία:Μέσοι ποδοσφαιριστές
Κατηγορία:Ποδοσφαιριστές Κλουμπ Ατλέτικο Ατλάντα
Κατηγορία:Ποδοσφαιριστές Τσακαρίτα Τζούνιορς
Κατηγορία:Ξένοι ποδοσφαιριστές στην Ελλάδα
Κατηγορία:Πολιτογραφημένοι πολίτες της Ελλάδας
Άτταλος ο Μακεδών

Ο **Άτταλος** (390 π.Χ. - 336 π.Χ.) ήταν Μακεδόνας αριστοκράτης, θείος της γυναίκας του Φίλιππου Β' της Μακεδονίας, Κλεοπάτρας.

Υπήρξε υπαίτιος της πρώτης έριδας μεταξύ του Βασιλέως της Μακεδονίας Φιλίππου με τον γιο του, τον Αλέξανδρο, όπως φαίνεται από το περιστατικό στο συμπόσιο για τον γάμο του Φίλιππου με την ανεψιά του Κλεοπάτρα. Σύμφωνα με τον Πλούταρχο, ο Άτταλος, σε κατάσταση μέθης, κάλεσε τους συνδαιτυμόνες να ευχηθούν στους θεούς το ζευγάρι να αποκτήσει γρήγορα ένα γνήσιο διάδοχο, αποκαλώντας έμμεσα τον Αλέξανδρο νόθο. Ο Αλέξανδρος αντέδρασε εκσφενδονίζοντας ένα σκύφο στον Άτταλο, ενώ στη συνέχεια αποχώρησε με τη μητέρα του Ολυμπιάδα, κίνηση που εξαγρίωσε τον μεθυσμένο πατέρα του Φίλιππο. Ο Αλέξανδρος ποτέ δεν συγχώρεσε τον Άτταλο για αυτήν την προσβολή. 

Επίσης ο Άτταλος κατέστη και ο ηθικός υπεύθυνος της δολοφονίας αργότερα του Βασιλέως Φιλίππου, όπου βρίσκουμε τον Άτταλο να ευθύνεται για την σεξουαλική κακοποίηση του Παυσανία από την Ορεστίδα. Διορίστηκε το 336 π.Χ. από τον Φίλιππο ως διοικητής μαζί με τον Παρμενίωνα στην εμπροσθοφυλακή του Μακεδονικού στρατού που στάλθηκε στην Ασία. Εν τω μεταξύ πίσω στην Μακεδονία, ο Παυσανίας από την Ορεστίδα δολοφόνησε τον Φίλιππο για να τον εκδικηθεί που δεν τιμώρησε τον Άτταλο. Αλλά και ο Άτταλος στη φάση αυτή των εξελίξεων συνέλαβε το σχέδιο να υφαρπάξει την διαδοχή από τον Αλέξανδρο ως πατέρας της "υπό κηδεμονία" Κλεοπάτρας. Προς τον σκοπό αυτό ήλθε σε συνεννόηση με το ρήτορα Δημοσθένη και με άλλους αποστάτες θράκες έχοντας εμπιστοσύνη στον στρατό του. Ο διάδοχος όμως Αλέξανδρος λαμβάνοντας έγκαιρα μηνύματα περί της διαβολής του Αττάλου τον καταδίκασε ως ένοχο "εσχάτης προδοσίας" και έστειλε αμέσως τον Καρδιανό Εκαταίο στην Ασία, ηγούμενος στρατιωτικού αποσπάσματος, με τη ρητή διαταγή αφού ενωθεί με το στρατό του Παρμενίωνα (έστω και αν ήταν αυτός πεθερός του Αττάλου) να κομίσει τον προδότη ζωντανό ή νεκρό στη Μακεδονία. Η διαταγή του Αλέξανδρου εκτελέστηκε και ο Άτταλος συνελήφθη και θανατώθηκε. Η δε μητέρα του Αλέξανδρου Ολυμπιάδα θανάτωσε το παιδί της Κλεοπάτρας σφίγγοντάς το στην αγκαλιά της ενώ την ίδια την Κλεοπάτρα την υποχρέωσε ν΄ απαγχονιστεί με τη ζώνη της.

## Πηγές
**Νεώτερον Εγκυκλοπαιδικόν Λεξικόν Ηλίου*, τ. 3ος, σ.920.
**Μεγάλη Ελληνική Εγκυκλοπαίδεια Δρανδάκη*', τ. Στ΄, σ.147

## Παραπομπές


Ατταλος
Γιάννης Κανάκης

Ο **Γιάννης Κανάκης** (Καβάλα, 27 Αυγούστου 1927 - Αθήνα, 24 Μαρτίου 2016) ήταν Έλληνας διεθνής ποδοσφαιριστής, ο οποίος αγωνιζόταν ως επιθετικός.

## Καριέρα
### Σε συλλογικό επίπεδο
Ξεκίνησε το ποδόσφαιρο από την Ελπίδα Καβάλας και συνέχισε στην ΑΕΚ Καβάλας.

Το 1949 πήγε στην ΑΕΚ, όπου αγωνιζόταν ως μέσα δεξιά ή αριστερά (ντεμί κυνηγός με την ορολογία της εποχής) μέχρι το 1960, όταν και σταμάτησε οριστικά από την ενεργό δράση (στα μισά της περιόδου 1959-60). Πρόλαβε όμως να γράψει το όνομά του στην ιστορία του ελληνικού ποδοσφαίρου, επιτυγχάνοντας στις 25 Οκτωβρίου 1959 το πρώτο τέρμα στην ιστορία του νεοσύστατου πρωταθλήματος Α' Εθνικής κατά την πρώτη αγωνιστική της Α' εθνικής Κατηγορίας στο 3ο μόλις λεπτό του αγώνα Εθνικός Πειραιώς-ΑΕΚ 0-1 (αν και κάποιες πηγές της εποχής το αναφέρουν ως αυτογκόλ, με το σουτ του Κανάκη να αλλάζει πορεία στην πλάτη αμυνόμενου). Στην αναμέτρηση του σταδίου Ν. Φιλαδέλφειας για το β' γύρο με τον ίδιο αντίπαλο, τιμήθηκε για την προσφορά του στην ομάδα, με την οποία είχε συμμετάσχει τις 6 πρώτες αγωνιστικές (2 τέρματα) στη νεοσύστατη Α' Εθνική.

### Στις εθνικές ομάδες
Φόρεσε τη φανέλα της εθνικής Ελλάδας στον εκτός έδρας φιλικό αγώνα αγώνα εναντίον της Β' Γαλλίας (Μασσαλία, 14-10-1951), ενώ χρίστηκε επίσης διεθνής με την εθνική Ενόπλων σημειώνοντας 10 τέρματα.

## Μετά το ποδόσφαιρο
Με την ολοκλήρωση της ποδοσφαιρικής του καριέρας παρέμεινε για αρκετά χρόνια ως έφορος του ποδοσφαιρικού τμήματος της ΑΕΚ. Από τη συγκεκριμένη θέση και επί διοικήσεως Λουκά Μπάρλου πανηγύρισε το νταμπλ του 1978 και το πρωτάθλημα του 1979.

## Τίτλοι
* Κύπελλα Ελλάδας: **2** (1949-50, 1955-56)

## Παραπομπές


## Πηγές
* *"Η Ιστορία της ΑΕΚ"*, συλλογικό έργο, *Εκδόσεις Γ.Χ Αλεξανδρή*, Αθήνα 1996
* *"Εθνική Ελλάδος, Πορεία Μέσα στο Χρόνο"*, Β. Μελέκογλου-Άγγ. Μενδρινός-Θ. Ντάβελος, *Εκδόσεις Παπαζήση*, Αθήνα 2001
* ''Αρχείο αγώνων εθνικής Ελλάδας 1951-1955'', Ελληνική Ποδοσφαιρική Ομοσπονδία
* Ο Γιάννης Κανάκης στην επίσημη ιστοσελίδα της ΑΕΚ

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδος Ενόπλων
Κατηγορία:Χρήση προτύπου Πληροφορίες ποδοσφαιριστή χωρίς ύψος
Φθαλικές ενώσεις

μικρογραφία|δεξιά|Φθαλικές ενώσεις
Οι **φθαλικές ενώσεις**, ή φθαλικοί εστέρες, είναι μία κατηγορία χημικών ενώσεων που χρησιμοποιούνται κυρίως ως πλαστικοποιητές (ουσίες που προστίθενται στα πλαστικά για την αύξηση της ευλυγισίας τους). Χρησιμοποιούνται προτίστως για την μετατροπή του πολυχλωριούχου βινυλίου (PVC) από σκληρό σε ευλύγιστο πλαστικό.

Οι φθαλικοί εστέρες είναι δι-εστέρες ή αλλυλικοί εστέρες του 1,2-βενζοδικαρβοξυλικού οξέος. Ο όρος "φθαλικοί" προέρχεται από το φθαλικό οξύ. Όταν προστίθενται σε πλαστικά, οι φθαλικές ενώσεις επιτρέπουν στα μακρομόρια πολυβινυλίου να γλυστρούν μεταξύ τους. Οι φθαλικές ενώσεις εμφανίζουν μικρή διαλυτότητα στο νερό, υψηλή διαλυτότητα σε έλαια και χαμηλή πτητικότητα. Οι πολικές καρβοξυλομάδες συνεισφέρουν λίγο στις φυσικοχημικές ιδιότητες των φθαλικών ενώσεων, εκτός όταν οι R και R' ομάδες είναι πολύ μικρές (για παράδειγμα μεθυλ- ή αιθυλομάδες). Είναι άχρωμα, άοσμα υγρά που παράγονται από την αντίδραση ενός φθαλικού ανυδρίτη με μία κατάλληλη αλκοόλη (με συνήθως 6 ως 13 άνθρακες).

Από το 2004, οι παρασκευαστικές εταιρίες παράγουν περίπου 400.000 τόνους (800 εκατομμύρια βρετανικές λίβρες ή 363 εκατομμύρια κιλά) φθαλικών ενώσεων τον χρόνο. Παράχθηκαν για πρώτη φορά κατά την δεκαετία '20, και παρασκευάζονται σε μεγάλη κλίμακα από την δεκαετία του '50, μετά την εισαγωγή του PVC. Οι πιο ευρέως χρησιμοποιούμενες φθαλικές ενώσεις είναι οι di-2-ethyl hexyl phthalate (DEHP), diisodecyl phthalate (DIDP) και diisononyl phthalate (DINP). Ο DEHP είναι ο κύριος πλαστικοποιητής που χρησιμοποιείται στο PVC, εξαιτίας του χαμηλού κόστους του. Ο φθαλικός βενζοβουτυλεστέρας (BBzP) χρησιμοποιείται στην παραγωγή του διογκωμένου PVC, το οποίο χρησιμοποιείται κυρίως ως επίστρωση δαπέδων. Οι φθαλικές ενώσεις με μικρή αλκυλομάδα χρησιμοποιούνται ως διαλύτες σε αρώματα και εντομοαπωθητικά.

Οι φθαλικές ενώσεις χρησιμοποιούνται συχνά σε βερνίκια νυχιών, δολώματα αλιείας, κόλλες, λούστρα, χρωστικές ουσίες βαφών, και σε σεξουαλικά βοηθήματα, που φτιάχνονται από το επονομαζόμενο "jelly rubber". Μερικοί πωλητές τέτοιων βοηθημάτων συνιστούν την κάλυψή τους με προφυλακτικά κατά την εσωτερική χρήση, εξαιτίας των πιθανών κινδύνων για την υγεία. Ο Ολλανδός αντιπρόσωπος της Greenpeace Αγγλίας συνέστησε στην Ευρωπαϊκή Ένωση την απαγόρευση βοηθημάτων που περιέχουν φθαλικές ενώσεις.

Κατηγορία:Καρβοξυλικοί εστέρες
Γιώργος Μουρατίδης

Ο **Γιώργος Μουρατίδης** (1927 - 30 Απριλίου 2013) ήταν Έλληνας διεθνής ποδοσφαιριστής.

## Βιογραφία
Ο Μουρατίδης γεννήθηκε το 1927 στη Θεσσαλονίκη και ξεκίνησε τη σταδιοδρομία του το 1945 από τον Απόλλωνα Καλαμαριάς. Το 1947 πηγαίνει στον ΠΑΟΚ μαζί με τους Καρπόζηλο και Κωνσταντινίδη .*Στον δικέφαλο του Βορρά* έμεινε μέχρι το 1951 όταν και πήρε μεταγραφή στην ΑΕΚ όπου και αποχώρησε από την ενεργό δράση το 1955.

Μια από τις μεγαλύτερες στιγμές της καριέρας του ήταν τα 4 γκολ που σημείωσε σε αγώνα κυπέλλου εναντίον του Άρη

Επίσης ήταν διεθνής με την Εθνική Ελλάδος έχοντας από το 1948, 8 συμμετοχές.Από αυτές οι 6 πραγματοποιήθηκαν όταν αγωνιζόταν στον ΠΑΟΚ και οι άλλες 2 όντας παίκτης της ΑΕΚ.

## Τίτλοι
*Πρωτάθλημα Θεσσαλονίκης: 1948 και 1950 (ΠΑΟΚ)

## Πηγές

**Η Ιστορία της ΑΕΚ* , Έκδοση *Γ.Χ. Αλεξανδρής* , Αθήνα 1996
**Εθνική Ελλάδος πορεία μέσα στο χρόνο* , *Εκδόσεις Παπαζήση* Αθήνα 2001
**Εθνική Ελλάδος ποδοσφαίρου* Χρ. Αρβανίτης

## Παραπομπές

**i.**  rossoneri.gr

**ii.**  80 χρόνια ΠΑΟΚ


## Εξωτερικοί σύνδεσμοι
*

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδος Ενόπλων
Κατηγορία:Ποδοσφαιριστές Απόλλων Καλαμαριάς
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Επιθετικοί ποδοσφαιριστές
Κατηγορία:Μέσοι ποδοσφαιριστές
Κατηγορία:Προπονητές ποδοσφαίρου Α.Ε. Ορχομενού
Εχεδάμεια

Η **Εχεδάμεια** ήταν αρχαία πόλη της Φωκίδας, η οποία βρισκόταν περίπου στην περιοχή που σήμερα είναι κτισμένος ο οικισμός της Δεσφίνας. Συγκεκριμένα από αναφορές αρχαίων περιηγητών (Παυσανίας 2ος μ.Χ. αιώνας) στη θέση μεταξύ "Πλατύ Φρεάρ" έως την "Αγία Ειρήνη" του νομού Φωκίδας, όπου και βρέθηκαν από μικρές ανασκαφές που πραγματοποιήθηκαν διάφορα πήλινα σκεύη όπως λαξευτοί τάφοι στους βράχους του Προφήτη Ηλία και ένας Μυκηναϊκός τάφος στον οικισμό Συκιά, σημάδι της διαβίωσης ανθρώπων στην περιοχή από τότε. Η Εχεδάμεια όπως και άλλες πόλεις της περιοχής (Αντίκυρα, Λιλαία, Δαύλεια κ.α.) καταστράφηκε και ερειπώθηκε από τον βασιλιά Φίλιππο Β΄ της Μακεδονίας 355-346 π.Χ. κατά τον Τρίτο Ιερό Πόλεμο επειδή έλαβε μέρος με τις υπόλοιπες Φωκικές πόλεις στην Ιεροσυλία του Ιερού Ναού του Απόλλωνα στους Δελφούς.

## Δείτε επίσης
*Δεσφίνα Φωκίδος

Κατηγορία:Πόλεις της αρχαίας Φωκίδας
Εδουάρδος Κοντογιωργάκης

Ο **Εδουάρδος Κοντογιωργάκης** (20 Δεκεμβρίου 1949) είναι Αργεντινός πρώην ποδοσφαιριστής, διεθνής με την Ελλάδα, ο οποίος αγωνιζόταν στην επίθεση. Το πραγματικό του όνομα είναι *Εδουάρδο Ρικάνι* όμως με την άφιξή του στην Ελλάδα, τον Φεβρουάριο του 1972 και τον ΠΑΣ Γιάννινα, ελληνοποιήθηκε. Οι φίλαθλοι του ΠΑΣ Γιάννινα προτιμούσαν να τον αποκαλούν *Loko* (τρελός στα ισπανικά). Είναι γιος και συνονόματος του μεγάλου Αργεντινού ποδοσφαιριστή Εδουάρδο Ρικάνι (Eduardo Ricagni), ο οποίος υπήρξε και προπονητής του ΠΑΣ Γιάννινα το 1974.

## Καριέρα
### Σε συλλογικό επίπεδο
Πριν έρθει στην Ελλάδα για λογαριασμό του ΠΑΣ Γιάννινα αγωνιζόταν στην Κλουμπ Ατλέτικο Ατλάντα της Αργεντινής. Στον ηπειρωτικό σύλλογο παρέμεινε επί μία δεκαετία, από το 1972 έως το 1983, κατόπιν αγωνίστηκε στην Κέρκυρα για έναν χρόνο και έπειτα επέστρεψε στον ΠΑΣ όπου και ολοκλήρωσε την καριέρα του το 1985, σε ηλικία 36 ετών.

Με τη φανέλα του ΠΑΣ Γιάννινα ο Κοντογιωργάκης αγωνίστηκε σε 317 αγώνες, εκ των οποίων οι 218 ήταν στην Α' Εθνική κατηγορία και σκόραρε 91 φορές. Την περίοδο 1976-77 ήταν πρώτος σκόρερ του ΠΑΣ Γιάννινα με 11 γκολ, επίτευγμα το οποίο επανέλαβε δύο χρόνια αργότερα (1978-79) με 8 γκολ.

Ήταν μέλος της μεγάλης ομάδας του ΠΑΣ, που οι φίλαθλοι ονόμασαν "Άγιαξ της Ηπείρου".
 
### Στην εθνική Ελλάδας
Ο Εδουάρδος Κοντογιωργάκης έχει αγωνιστεί 3 φορές με την εθνική Ελλάδας το 1978, όταν ο Αλκέτας Παναγούλιας τον συμπεριέλαβε στην αποστολή που ταξίδεψε στην Αυστραλία για σειρά φιλικών αγώνων με την ομώνυμη εθνική ομάδα. Χαρακτηριστικό είναι ότι και οι τρεις διεθνείς συμμετοχές του πραγματοποιήθηκαν επί της ίδιας αντιπάλου σε διάστημα μίας εβδομάδας (από 11 έως 18 Ιουνίου 1978).

## Παραπομπές


## Εξωτερικοί σύνδεσμοι
* Ερχομός των Αργεντίνων - Επίσημη ιστοσελίδα ΠΑΣ Γιάννινα
* Συνέντευξη 

Κατηγορία:Αργεντινοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Π.Α.Σ. Γιάννινα
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Κλουμπ Ατλέτικο Ατλάντα
Κατηγορία:Ποδοσφαιριστές Α.Ο. Κέρκυρας
Γαλήνη Νάξου

Η **Γαλήνη** είναι πεδινό χωριό, στη δυτική Νάξο, σε υψόμετρο 25-45 μέτρων με 273 κατοίκους (απογραφή 2011). Είναι κτισμένο στην ανατολική πλαγιά λόφου κοντά και δυτικά του χωριού Εγγαρές και βόρεια της Χώρας Νάξου και επί του δυτικού οδικού άξονα Χώρα Νάξου - Εγγαρές - Απόλωνας Νάξου. Αποτελεί την ομώνυμη Τοπική Κοινότητα, η οποία υπάγεται στο Δήμο Νάξου & Μικρών Κυκλάδων. Διαθέτει Δημοτικό Σχολείο. Λόγω της έφορης κοιλάδας οι κάτοικοι ασχολούνται κυρίως με την γεωργία.
 
Δυτικά του χωριού Γαλήνη βρίσκεται το αιολικό πάρκο της πόλης (Χώρας, Νάξου. Λόγω της μικρής σχετικά απόστασής του από την Χώρα παρατηρείται έντονη ανοικοδόμηση σύγχρονων εξοχικών κατοικιών. Ο ιερός ναός του χωριού είναι αφιερωμένος στη Κοίμηση της Θεοτόκου.

## Πληθυσμιακή εξέλιξη

Στα έτη από 1845 έως και 1912 δεν έχουμε σαφή εικόνα του πληθυσμού γιατί στις απογραφές παρουσιάζεται μαζί με τον οικισμό Μητρυιά και αποτελούν τον οικισμό των Εγγαρών. Έτσι στην απογραφή του 1907, έχουμε για τις Εγγαρές 569 κατοίκους, που όμως είναι το άθροισμα των οικισμών Άχαψη (σημερινής Γαλήνης) και Μητρυιά (σημερινές Εγγαρές).

## Διοικητικές μεταβολές
* Το 1835, ο οικισμός ονομάζεται *Άχαψι* και έχει 194 κατοίκους. Προσαρτάται στον νεοϊδρυθέντα *[[Δήμος Βίβλου Νάξου|Δήμο Βίβλου]]* της επαρχίας *Νάξου*, με έδρα τον οικισμό Γαλανάδο.
* Το 1845, ο οικισμός καταργείται και μαζί με τον οικισμό *Μητρυιά*, που επίσης καταργείται αποτελούν τον οικισμό των *Εγγαρών*, ο οποίος υπάγεται στο *Δήμο Βίβλου*.
* Το 1912, καταργείται ο *Δήμος Βίβλου*. Ο οικισμός μαζί με αυτόν της *Μητρυία* συναποτελούν την νεοσυσταθείσα κοινότητα και οικισμό των *Εγγαρών*.
* Το 1920, κατά την απογραφή, αναγνωρίζεται σαν ανεξάρτητος οικισμός, με το όνομα *Άχαψι*, ο οποίος υπόκειται στην κοινότητα των Εγγαρών.
* Το 1932, αποσπάται από την κοινότητα των Εγγαρών γιατί αναγνωρίζεται σαν ανεξάρτητη κοινότητα με την ονομασία *Άχαψι* και έδρα τον ιδιο τον οικισμό.
* Το 1955, ο οικισμός από *Άχαψη* μετονομάζεται σε *Γαλήνη*, όπως και η ομώνυμη κοινότητα.
* Το 1997, με την εφαρμογή του ''προγράμματος Καποδίστρια''*ς* (νόμος 2539/97), η κοινότητα *Γαλήνης* καταργείται και ο οικισμός της *Γαλήνης* προσαρτάται στο *Δήμο Νάξου* με έδρα *τον* οικισμό *Χώρα της Νάξου*. Συγκεκριμένα, με το *πρόγραμμα Καποδίστριας* υπαγόταν στο *Δημοτικό Διαμέρισμα Γαλήνης*, του *Δήμου Νάξου*, του ''νομού Κυκλάδων'', στο γεωγραφικό διαμέρισμα ''Νήσων Αιγαίου Πελάγους''.
* Το 2010, με την εφαρμογή του *[[Πρόγραμμα «Καλλικράτης»|προγραμματος Καλλικράτης]]* (νόμος 3852/2010), ο οικισμός της *Γαλήνης* προσαρτάται, μαζί με ολόκληρο το Δήμο Νάξου όπου ανήκε προηγουμένως,  στο νεοσύστατο Δήμο ''Νάξου & Μικρών Κυκλάδων''.
Σήμερα, μετά τη τελευταία μεταβολή του 2010 (*πρόγραμμα Καλλικράτης*), αποτελεί την *Τοπική Κοινότητα Γαλήνης*, η οποία υπάγεται στη Δημοτική Ενότητα Νάξου, του *δήμου Νάξου και Μικρών Κυκλάδων*, της περιφερειακής ενότητας Νάξου (του πρώην νομού Κυκλάδων), στην περιφέρεια Νοτίου Αιγαίου.

## Σημειώσεις


## Παραπομπές


## Πηγές
* "Εγκυκλοπαίδεια Πάπυρος Larousse Britannica" τομ.16ος, σελ.51.

## Εξωτερικοί σύνδεσμοι
* 

Κατηγορία:Χωριά της περιφερειακής ενότητας Νάξου
Γιάννης Ανδριανόπουλος

thumb|right|300px|Με την Πειραϊκή Ένωση το 1912
Ο **Γιάννης Ανδριανόπουλος** (Πειραιάς, 1900 - 6 Νοεμβρίου 1952) ήταν Έλληνας ποδοσφαιριστής, 

## Βιογραφικό

Γεννήθηκε στον Πειραιά από πατέρα έμπορο με καταγωγή την Αρκαδία. Ήταν αδελφός του Γιώργου, του Ντίνου, του Βασίλη και του Λεωνίδα, της πεντάδας των Ανδριανοπουλέων του Ολυμπιακού και της Εθνικής Ελλάδας. Επίσης, είχε άλλα δύο αδέλφια ποδοσφαιριστές σε πιο μικρές ομάδες του Πειραιά τον Αριστείδη και τον Στέλιο.

Σπούδασε στο Κέιμπριτζ. 

Πέθανε στις 6 Νοεμβρίου 1952. Γιος του ήταν ο Ανδρέας Ανδριανόπουλος.

## Αθλητική καριέρα

### Σε συλλογικό επίπεδο

Ξεκίνησε το ποδόσφαιρο το 1918 από την Πειραϊκή Ένωση. Το 1924 ήταν από τους ιδρυτές και πρώτους παίκτες του Α.Π.Σ. Πειραιά και του Ολυμπιακού Πειραιώς. Το κόκκινο - λευκό χρώμα του Ολυμπιακού το εμπνεύστηκε από την ομάδα του Κέιμπριτζ όπου σπούδασε. 

Είχε το ψευδώνυμο «Ο δάσκαλος».

Σταμάτησε το ποδόσφαιρο το 1929.

### Στην εθνική ομάδα

Έγινε διεθνής μία φορά με την εθνική Ελλάδος.

### Αθλητικός Παράγοντας

Διετέλεσε πρόεδρος του Ολυμπιακού (1932-35) και της Ε.Π.Σ. Πειραιώς.

## Παραπομπές


Κατηγορία:Έλληνες ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Ολυμπιακού Πειραιώς
Κατηγορία:Χρήση προτύπου Πληροφορίες ποδοσφαιριστή χωρίς ύψος
Κατηγορία:Πρόεδροι Ολυμπιακού Σ.Φ.Π. (ποδόσφαιρο)
Ντίνος Ανδριανόπουλος

Ο **Κωνσταντίνος (Ντίνος) Ανδριανόπουλος** (Πειραιάς, 18 Οκτωβρίου 1905 – 16 Δεκεμβρίου 1962) ήταν Έλληνας διεθνής ποδοσφαιριστής.

Ήταν αδελφός του Γιώργου, Γιάννη, Βασίλη, Λεωνίδα της Θρυλικής πεντάδας των Ανδριανοπουλαίων του Ολυμπιακού και της Εθνικής Ελλάδας. Επίσης, είχε άλλα δύο αδέλφια ποδοσφαιριστές σε πιο μικρές ομάδες του Πειραιά, τον Αριστείδη και τον Στέλιο.

Έκανε μεγάλη καριέρα στον Ολυμπιακό
, ενώ αγωνίστηκε και με την Πειραϊκή Ένωση. Φόρεσε 6 φορές τη φανέλα της εθνικής Ελλάδας και σημείωσε ένα γκολ. Σταμάτησε το ποδόσφαιρο σε ηλικία 27 ετών το 1932.

## Παραπομπές


## Πηγές
* *Η Ιστορία του Ολυμπιακού* , Έκδοση *Γ.Χ. Αλεξανδρής* , Αθήνα 1996
* *Θρύλος πορεία μέσα στο χρόνο*, Έκδοση *Ηλιότριπο*, Αθήνα 1997 ISBN 569-584-365-2
* *Χρυσός Θρύλος* Έκδοση *Art Press,Εκδοτική Α.Ε.* , Αθήνα 1997
* *Εθνική Ελλάδος πορεία μέσα στο χρόνο* , *Εκδόσεις Παπαζήση* Αθήνα 2001
* *Ολυμπιακός ένα αρχείο μια ιστορία* Β. Καρδάσης ,Μίλητος 1997
* *Ο Τελευταίος των πέντε ο Λεωνίδας Ανδριανόπουλος αφηγείται* ,Καστανιώτης, Δημήτρης Καπράλος,Αθήνα 2004 , ISBN 960-03-3851-5
* *80 χρόνια 80 μορφες* ,Β. Καρδάσης, Ελληνικά γράμματα ,ISBN 960-442-021-6
* Ολυμπιακός. Η ιστορία ενός Θρύλου

Κατηγορία:Έλληνες ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Ολυμπιακού Πειραιώς
Κατηγορία:Χρήση προτύπου Πληροφορίες ποδοσφαιριστή χωρίς ύψος
Κατηγορία:Κάτοχοι μεταλλίων του Πανελλήνιου Πρωταθλήματος Στίβου
Κατηγορία:Πειραϊκός Σύνδεσμος
Βασίλης Ανδριανόπουλος

Ο **Βασίλης Ανδριανόπουλος** (Πειραιάς, 1 Ιανουαρίου 1908 – Πειραιάς, 26 Σεπτεμβρίου 1989) ήταν Έλληνας διεθνής ποδοσφαιριστής και αθλητής στίβου.

## Βιογραφικό

Ήταν αδελφός των Γιάννη, Γιώργου, Ντίνου και Λεωνίδα της θρυλικής πεντάδας των Ανδριανόπουλων του πειραϊκού ποδοσφαίρου, του Ολυμπιακού και εθνικής Ελλάδας. Με τον αθλητισμό ασχολήθηκαν όλα τα αγόρια της οικογένειας (ακόμη και η μοναδική αδελφή τους), όντας μεταξύ άλλων και ποδοσφαιριστές -με μικρότερη όμως επιτυχία- στον Ολυμπιακό ο μικρότερος Στέλιος και στον Πειραϊκό Σύνδεσμο ο τρίτος στη σειρά Αριστείδης (απεβίωσε νεότατος σε επιδημία τύφου το Σεπτέμβριο του 1922, συμπτωματικά μερικές ημέρες έπειτα της Μικρασιατικής καταστροφής).

Στον στίβο αναφέρεται η συμμετοχή του στα Α΄ Αβερώφεια το 1925.

Διετέλεσε διευθυντής του Οργανισμού Λιμένος Πειραιώς. 

## Αθλητική καριέρα

### Σε συλλογικό επίπεδο

Πραγματοποίησε σπουδαία καριέρα στον Ολυμπιακό, οι οπαδοί του οποίου τον αποκαλούσαν με το προσωνύμιο *"Κελεμέ"*. Αγωνιζόταν στην αριστερή πλευρά της επίθεσης ως ακραίος ή συχνότερα μεσαίος (ντεμί) κυνηγός (αλλιώς μέσα αριστερά). 

Εγκατέλειψε την ενεργό δράση το 1933.

### Στην εθνική ομάδα

Στις συνολικά 7 διεθνείς συμμετοχές του, χρίστηκε 2 φορές αρχηγός του αντιπροσωπευτικού συγκροτήματος (ο 4ος χρονικά που έλαβε τη συγκεκριμένη τιμή) και σημείωσε 2 τέρματα.

### Αθλητικός παράγοντας

Διετέλεσε μέλος των συμβουλίων της ΕΠΟ και της ΕΠΣ Πειραιώς.

## Παραπομπές


## Πηγές
* *"Η ιστορία του Ολυμπιακού"*, Γιώργος Αλεξανδρής-Ηλίας Λέκκας, *Εκδόσεις Γ.Χ Αλεξανδρή*, Αθήνα 1996
* *"Θρύλος, πορεία μέσα στο χρόνο"*, συλλογικό έργο, *Εκδόσεις Ηλιοτρόπιο*, Αθήνα 1997, ISBN 960-3420-49-2
* *"Χρυσός θρύλος, η ένδοξη ιστορία του Ολυμπιακού • 1925-1997, 72 χρόνια δόξας"*, Ηλίας Λέκκας, *Εκδόσεις Art Press*, Αθήνα 1997
* *"Εθνική Ελλάδος • Πορεία μέσα στο χρόνο"*, Βαγγέλης Μελέκογλου-Άγγελος Μενδρινός-Θοδωρής Νταβέλος, *Εκδόσεις Παπαζήση*, Αθήνα 1995, ISBN 960-0210-82-9
* *"Ολυμπιακός • Ένα αρχείο, μία ιστορία"*, Βασίλης Α. Καρδάσης, *Εκδόσεις Μίλητος*, Αθήνα 1998, ISBN 960-8460-09-3
* *"Ο τελευταίος των πέντε • Ο Λεωνίδας Ανδριανόπουλος αφηγείται"*, Δημήτρης Α. Καπράνος, *Εκδόσεις Καστανιώτης*, Αθήνα 2004, ISBN 960-0338-51-5
* *"80 χρόνια, 80 μορφές"*, Βασίλης Α. Καρδάσης, *Εκδόσεις Ελληνικά Γράμματα*, Αθήνα 2005, ISBN 960-4420-21-6.

## Εξωτερικοί σύνδεσμοι
*

Κατηγορία:Έλληνες ποδοσφαιριστές
Κατηγορία:Έλληνες προπονητές ποδοσφαίρου
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Ολυμπιακού Πειραιώς
Κατηγορία:Χρήση προτύπου Πληροφορίες ποδοσφαιριστή χωρίς ύψος